Näyttelyn järjestäminen Taidetila Terrassa

**Näyttelyaika, näyttelyn pystyttäminen ja purkaminen**

Näyttelyaika on yleensä kolme viikkoa*.* Näyttelyn voi pystyttää maanantaina klo 9 alkaen ja purkaa perjantaina klo 19 mennessä. Jos näyttelyn pystytys tai purku osuu juhlapyhien aikaan, ole hyvä ja varmista kirjaston aukioloajat!

Näyttelyn järjestäjän vastuulla ovat

* näyttelyn pystytys ja purkaminen
* näyttelyyn liittyvät kustannukset (näyttelyluettelot, avajaiset, mainostus, vakuutukset jne.)
* näyttelyteosten turvallisuus näyttelyn ja kuljetusten aikana
* näyttelyrakenteille tai näytteillä oleville teoksille tapahtuvat vahingot
* näyttelyyn liittyvät tekijänoikeudet.

Näyttelytilaan on hyvä käydä tutustumassa etukäteen. Asiasta voi sopia vahtimestarin kanssa, joka esittelee ripustustarvikkeita ja kalusteita. Huomaa, että vahtimestaripalveluita ei aina välttämättä ole tarjolla.

**Näyttelytila on maksuton**

Näyttelytilasta ei peritä vuokraa. Näyttelyn on oltava yleisölle ilmainen eikä sitä saa mainostaa myyntinäyttelynä. Järjestäjän nimen tulee olla esillä.

Kirjaston ilmoitustaulua ja näyttelytilan ovea varten on hyvä tehdä juliste, jonka kirjaston henkilökunta kiinnittää. Julisteen sähköinen versio voidaan julkaista tapahtumakalenterissa ja kirjaston infonäytöillä. Henkilökunnan kanssa voi sopia näyttelytilan valaistuksesta.

**Avajaisjärjestelyt**

Näyttelyn yhteydessä voi järjestää avajaiset kirjaston aukioloaikoina. Avajaisiin voi hyödyntää myös kirjaston aulatilaa. Avajaisjärjestelyistä kannattaa neuvotella kirjaston vahtimestarin kanssa, p. 050 406 1174. Avajaisissa voi olla pienimuotoista tarjoilua. Tarjoilun voi halutessaan tilata kirjastossa toimivasta kahvila Novelliasta, p. 0400 944 928.

# Näyttelytilan varustus

Taidetila Terra sijaitsee pääkirjaston 1. kerroksessa.

* lattiapinta-ala 62,5 m2
* seinäpintaa n. 23 juoksumetriä ja seinän pinta-ala noin 75 m2
* huonekorkeus on 3,25 m
* kolme ovea ja ikkunoita, seinämateriaali valkoiseksi (F503) maalattu levy, kaksi valkoiseksi maalattua betonipilaria, lattia harmaata linoleumia
* valaistuksena ovat himmennettävä yleiskattovalo ja kiskoihin kiinnitetyt kohdevalaisimet
* verkkoyhteys ja äänentoisto (kaiutinliitännät) ja mahdollisuus yleiskuulutuksiin
* tallentava kameravalvonta
* pieni varastotila töiden ja pakkausmateriaalin säilyttämiseen

**Näyttelyvarusteet**

* Ripustuskiskojärjestelmä, vaijerit, teräslangat, koukut ja ripustuskeppi
* Kaksi vitriiniä: Iso vitriini: K 2300, L 835, S 835, kaksi lasihyllyä, loisteputkivalo, lukittavat pyörät (käytettävissä pääaulan puolella). Pieni vitriini: K 1002 (lasin korkeus 200, liukuovet), L 950, S 470.
* 6 kpl pyörillä varustettuja irtoseinäkkeitä (koko 1010 x 1510 mm)
* 10 kpl ripustuskiskoon kiinnitettäviä irtoseinäkkeitä (1000 x 1550 mm)
* Veistosjalustoja
* Pöytiä

Omien näyttelyvarusteiden käyttö on mahdollista. Näyttelyn järjestäjä sitoutuu palauttamaan tilan samassa kunnossa kuin se oli näyttelyä ripustettaessa. Näyttelyn järjestäjä on vastuussa siitä, ettei huoneistolle ja kalustolle aiheuteta vahinkoa.

Töitä ei saa kiinnittää seinään, vaan tarvittaessa on käytettävä irtoseinäkkeitä. Seinäpintoihin ei saa maalata, naulata, liimata eikä kiinnittää tarroja. Töitä ei voi kiinnittää myöskään kattoon eikä pilareihin. Ripustettavissa töissä tulee olla silmukkaruuvit. Lamppuja voi siirtää, mutta kiskojen paikkaa ei voi muuttaa. Sähkökynttilöitä voi käyttää, elävää tulta ei.

Poistumistiemerkkien tulee olla näkyvissä ja poistumisteiden vapaana.

**Purkaminen ja lastaaminen**

Ole hyvä ja käytä kirjaston kirkonpuoleisella seinustalla olevaa huolto-ovea. Autoa ei saa pysäköidä huolto-oven eteen, mutta lyhytaikainen purkaminen ja lastaaminen on mahdollista. Auto täytyy kuitenkin voida siirtää viipymättä pois. Torialueella on aikarajoitettuja pysäköintipaikkoja.